กสิกรเดินหน้ารุกรายใหญ่่เพิ่มรายได้ค่าฟี50%
กสิกรไทยชี้ ปีหน้าลูกค้ารายใหญ่ขึ้นกับลงทุนภาครัฐ เล็งเพิ่มสัดส่วนรายได้ค่าธรรมเนียมเป็น 50%&nbsp;
29 ต.ค. 2565

กสิกรไทยชี้ ปีหน้าลูกค้ารายใหญ่ขึ้นกับลงทุนภาครัฐ เล็งเพิ่มสัดส่วนรายได้ค่าธรรมเนียมเป็น 50%  
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยถึงแผนธุรกิจในกลุ่มลูกค้ารายใหญ่ปี 2558 ว่า จะยังคงเน้นการเติบโตของรายได้ค่าธรรมเนียม (ค่าฟี) โดยตั้งเป้าเพิ่มสัดส่วนรายได้ค่าธรรมเนียม 50% ต่อรายได้รวม โดยมาจาก 2 ส่วน คือ การใช้ธุรกรรมการเงินซึ่งมีแนวโน้มเพิ่มขึ้น  และการนำบริษัทเอกชนเข้าตลาดทุน ซึ่งปัจจุบันยังมีดีลใหญ่ที่ค้างท่ออยู่ 2 ราย  
เบื้องต้นตั้งเป้าสินเชื่อเติบโต 4-6% รายได้รวมเพิ่มขึ้น 10-15% โดยมีปัจจัยหลักจากเศรษฐกิจไทยที่น่าจะขยายตัวราว 4% และบรรยากาศในประเทศที่ดีขึ้น
ทั้งนี้ แม้ว่าปีหน้าจะยังคงมีความคลุมเครือของเศรษฐกิจโลก ทั้งราคาน้ำมันที่ดิ่งลงและยังไม่รู้จุดสมดุลอยู่ตรงไหน รวมทั้งตลาดเงินที่ผันผวน แต่การเดินเครื่องโครงการลงทุนภาครัฐ ที่คาดว่าจะมีเม็ดเงินสู่ระบบ 2.5 แสนล้านบาท จะเป็นตัวหลักผลักดันธุรกิจรายใหญ่ในปีหน้า
“ถ้าเศรษฐกิจดีตลาดลูกค้ารายใหญ่ก็ไปได้ แต่ตอนนี้ยังน่าเป็นห่วง ยิ่งราคาน้ำมันลดลง มีผลต่อราคาโภคภัณฑ์หลายตัวที่ลดลงตาม โดยเฉพาะสินค้าเกษตรที่เป็นพืชพลังงานทดแทน ทำให้มูลค่าการส่งออกลดลงตามแม้เงินบาทจะอ่อนค่าแต่ก็สู้ไม่ไหว ขณะที่สินเชื่อคงไม่โตมากเพราะรายใหญ่มีทางเลือกระดมทุนมากขึ้น แบงก์จึงต้องปรับบทบาทเป็นสะพานเชื่อมลูกค้าสู่ตลาดทุน” นายวศิน กล่าว
สำหรับธุรกิจลูกค้ารายใหญ่ปีนี้ยังโตตามเป้ารายได้ มีทรานส์แอ็กชั่นแบงกิ้งดีกว่าเป้าหมาย ขณะที่ดีลเบสรายได้น้อยกว่าเป้าเล็กน้อยจากเศรษฐกิจที่ไม่อำนวย 
ล่าสุด ได้ให้บริการจัดการเอกสารแอล/ซีในประเทศผ่านระบบอิเล็กทรอนิกส์ (E-DL/C) เป็นรายแรกในไทย นำร่องให้บริการบริษัท เหล็กสยามยามาโตะ และบริษัท ยงเจริญชัย โดยเชื่อว่าจะลดเวลาด้านเอกสารได้กว่า 30% ลดค่าใช้จ่ายการรับ-ส่งเอกสารได้กว่า 6 แสนบาท/ปี